Ֆրեդերիկ Կոռնվալիս Կոնիբեր

Ֆրեդերիկ Կոռնվալիս Կոնիբեր (, ), անգլիացի բանասեր-հայագետ։

1881 թվականից Օքսֆորդի համալսարանի դասախոս, 1903 թվականից՝ Բրիտանական ակադեմիայի անդամ, Վենետիկի Մխիթարյան միաբանության ճեմարանի անդամ։

1888 թվականին և 1891 թվականին այցելել է Երուսաղեմ ու Էջմիածին, կատարելագործել հայերենի իմացությունը, գրել «Հայաստանը և հայերը» (1889 թվական) իր առաջին հայագիտական հոդվածը։ Էջմիածնում ուսումնասիրել է տեղի մատենադարանի գանձերը, Արիստոտելի և Պորփյուրի հայերեն ձեռագրերը համեմատել հունարեն բնագրերի հետ, ճշտել Պլատոնի գործերի հայերեն թարգմանության ժամանակը, հայերեն ձեռագրերի հիման վրա ճշտումներ կատարել Փիլոնի հունարեն տեքստերում, 1895 թվականին հրատարակել նրա «Հաղագս վարուց կենաց տեսականի» գործը։ Կոնիբերր, բանասերներ Հ. Ռենդելի և Ա. Լևիս Շմիտի հետ, ստանձնել է Խիկարի պատմության բազմալեզվյան հրատարակությունը (1898 թվական), պատրաստել հայերեն քննական տեքստը և թարգմանությունը։

Կոնիբերը անդրադարձել է Մովսես Խորենացու «Հայոց պատմության» աղբյուրներին և ժամանակին («Մովսես Խորենացվո պատմության աղբերաց խնդիրը», «ՀԱ», 1902 թվական, և «Մովսես Խորենացվո պատմության ժամանակը», «ՀԱ», 1903 թվական)։

1898 թվականին հրատարակել է Հովհաննես Երեց «Բանալի ճշմարտության» գործի անգլերեն թարգմանությունը, ներածության մեջ (196 էջ) հանգամանորեն քննել թոնդրակյան աղանդի կարևոր խնդիրները, թարգմանությանը կցել է Գրիգոր Նարեկացու, Գրիգոր Մագիստրոսի, Հովհաննես Օձնեցու և Ներսես Շնորհալու այս աղանդին վերաբերող էջերը։ Կոնիբերը գրել է նաև հայոց եկեղեցու ծեսերին նվիրված աշխատություններ։ Անդրադարձել է Եղիշեի, Անանիա Շիրակացու, Մովսես Կաղանկատվացու և այլոց գործերին։

Ծանոթագրություններ 

Անգլիացի բանասերներ
Անգլիացի հայագետներ
Աստվածաբաններ
Անգլիացի արևելագետներ